Illum il-Kunsill adotta regolament dwar il-monitoraġġ u r-rappurtar tal-emissjonijiet ta' CO2 minn vetturi heavy-duty ġodda u l-konsum ta' fjuwil tagħhom. Dan ir-regolament jagħmel parti mill-isforzi ġenerali tal-UE biex tnaqqas l-emissjonijiet ta' CO2, u huwa pass 'il quddiem lejn ekonomija kompetittiva b'livell baxx ta' emissjonijiet ta' karbonju. Ir-regoli l-ġodda jippermettu lil kumpaniji tat-trasport, li bosta minnhom huma intrapriżi żgħar u ta' daqs medju, jiksbu aċċess għal informazzjoni standardizzata dwar il-konsum ta' fjuwil u jqabblu mudelli differenti ta' lorries, trakkijiet u xarabankijiet . Permezz ta' dan huma ser ikunu jistgħu jagħmlu għażliet infurmati sew meta jixtru, u b'hekk inaqqsu l-kontijiet tal-fjuwil tagħhom li jagħmlu aktar minn kwart tal-ispejjeż operattivi tagħhom. It- ser tinkoraġġixxi lill-manifatturi biex jiżviluppaw vetturi heavy-duty aktar effiċjenti fl-enerġija. Effiċjenza enerġetika akbar ifisser ukoll emissjonijiet ta' CO2 ġeneralment aktar baxxi, li huwa ta' benefiċċju għall-ambjent. Huwa pjaċir kbir tiegħi li llum il-ministri għall-ambjent taw l-approvazzjoni tagħhom għal din il-leġislazzjoni ġdida. Għall-ewwel darba, qed nistabbilixxu regoli standard għall-monitoraġġ tal-emissjonijiet ta' CO2 u tal-konsum ta' fjuwil minn vetturi heavy-duty. Il-ħolqien ta' ambjent kompetittiv għal vetturi effiċjenti ser ikun ta' benefiċċju mhux biss għall-operaturi fis-settur tat-trasport, iżda għaċ-ċittadini kollha permezz ta' tnaqqis fl-ispejjeż u arja aktar nadifa. Neno Dimov, il-Ministru għall-Ambjent u l-Ilma tal-Bulgarija Is-sistema l-ġdida ta' monitoraġġ u rappurtar tipprovdi l-bażi għall-proposta leġislattiva dwar l-istabbiliment u l-infurzar ta' standards dwar l-emissjonijiet ta' CO2 u l-konsum ta' fjuwil minn vetturi heavy-duty, li l-Kummissjoni ser tippreżenta lill-ministri aktar tard illum waqt il-Kunsill Ambjent. Għall-karozzi u l-vannijiet, ir-regoli huma diġà fis-seħħ. Dan ir-regolament il-ġdid jirrigwarda l-lorries, ix-xarabankijiet u l-coaches. L-emissjonijiet ta' vetturi heavy-duty irreġistrati fl-UE, għall-ewwel darba ser jitkejlu u jiġu mmonitorjati b'mod standardizzat. Ir-regolament jipprevedi l-ħolqien ta' reġistru ċentrali tal-UE fejn l-awtoritajiet u l-manifatturi ser jipprovdu data dwar l-emissjonijiet ta' CO2 u r-rendiment tal-konsum tal-fjuwil. Sabiex tkun trasparenti u tippermetti paragun aktar faċli bejn mudelli ta' vetturi differenti, din id-data ser tkun aċċessibbli għall-pubbliku. L-uniċi eċċezzjonijiet ser ikunu l-każijiet li huma ġġustifikati mill-bżonn li tiġi protetta d-data privata u li tiġi żgurata kompetizzjoni ġusta. Sfond u passi li jmiss Wara appelli mill-Kunsill għal strateġija msaħħa biex jitnaqqsu l-emissjonijiet ta' CO2 mill-vetturi, il-Kummissjoni Ewropea ppreżentat proposta fl-1 ta' Ġunju 2017 biex tinħoloq sistema obbligatorja mifruxa mal-UE kollha għall-monitoraġġ u r-rappurtar tal-emissjonijiet ta' CO2 u l-konsum ta' fjuwil minn vetturi heavy-duty ġodda. Fil-15 ta' Diċembru 2017, l-ambaxxaturi għall-UE qablu dwar mandat għal negozjati mal-Parlament Ewropew. Il-Presidenza Bulgara bdiet in-negozjati mal-Parlament Ewropew fis-27 ta' Frar u laħqet qbil fit-tieni trilogu fis-26 ta' Marzu , li ġie kkonfermat mill-ambaxxaturi tal-istati membri għall-UE u ppreżentat lill-Kunsill għall-adozzjoni. Ir-regoli l-ġodda ser jidħlu fis-seħħ 20 jum wara l-pubblikazzjoni tagħhom fil-Ġurnal Uffiċjali. Skont l-Aġenzija Ewropea għall-Ambjent, l-emissjonijiet ta' gass b'effett ta' serra mit-trasport bit-triq fl-2015 kienu 19 % ogħla mil-livelli tal-1990. Fl-2015, it-trasport bit-triq kien responsabbli għal kważi 73 % tal-emissjonijiet ta' gass b'effett ta' serra mit-trasport, inkluż l-avjazzjoni u t-tbaħħir internazzjonali. Minn dawn l-emissjonijiet, 44.5 % ġew ikkawżati minn karozzi tal-passiġġieri, filwaqt li 18.8 % ġew minn vetturi heavy-duty. Madankollu, sabiex jintlaħqu l-objettivi tal-qafas ta' politika għall-klima għall-2030, l-UE qed timmira li sal-2030 tnaqqas l- emissjonijiet ta' gass b'effett ta' serra mit-trasport għal madwar 20 % taħt il-livell tal-2008. Ir-Regolament Dikjarazzjonijiet L-emissjonijiet tas-CO2 minn trakkijiet, karozzi tal-linja u kowċis: ftehim proviżorju mal-Parlament Ewropew dwar regoli ġodda għall-monitoraġġ u r-rapportar (stqarrija għall-istampa 27/03/2018) Titjib fil-monitoraġġ u r-rapportar ta' emissjonijiet tas-CO2 minn vetturi tqal ġodda - l-ambaxxaturi għall-UE jaqblu dwar mandat (stqarrija għall-istampa 15/12/2017) Mandat għan-negozjati Proposta tal-Kummissjoni Konklużjonijiet tal-Kunsill Ambjent tat-28 ta' Ġunju 2007 L-Aġenzija Ewropea għall-Ambjent: Emissjonijiet ta' gass b'effett ta' serra mit-trasport Ara l-paġna tal-laqgħa